《游上天竺寺分韵得壑字》
宋代·邓林

胜日拉良朋，肩舆出西郭。盘盘松绕径，■㶁水赴壑。

行到水穷处，好山违佛国。岳莲倚天开，小朵青欲落。

下竺与中竺，咫尺相联络。上竺犹在望，白云飞漠漠。

更前二三里，五峰起参错。绀宇敞其中，紫翠映丹雘。

礼佛诚方露，探奇兴随作。跻扳至半山，有亭颇幽豁。

小憩未移时，暮烟起丛薄。或言林有虎，闻者尽惊愕。

踉跄遽回步，雅怀转萧索。老僧城中回，延登最高阁。

言言相慰藉，情况殊不恶。开炉煨大瓶，自取佳茗瀹。

清供出斋厨，亦稍行杯酌。谈论过夜分，斜月射帘箔。

栖禅七尺床，雅称伸闲脚。身安梦亦便，逍遥偏寥廓。

似见白衣人，晨钟忽惊觉。自笑利名缰，羁人甚于缚。

起来万虑生，衣裳颠倒着。留诗谢老僧，更订重来约。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。